**Jegyzőkönyv**

**Készült:** Zalaszentgrót Város Önkormányzata Képviselő-testületének 2019. május 30-án 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

Zalaszentgrót, Dózsa Gy. u. 1.

**Jelen vannak:** Baracskai József polgármester

Balogh Gábor alpolgármester

Gelencsér István képviselő

Kovács László képviselő

Mazzag Zoltán képviselő

Takács Tibor képviselő

Vári Mária képviselő

Veress János képviselő

Dr. Simon Beáta jegyző

Dr. Dézsenyi Veronika aljegyző

Dr. Gondos István jogi szakreferens

Puklics Péter műszaki ügyintéző

Ujvári Éva pénzügyi osztályvezető

Gulyásné Belisnszky Ilona intézményvezető

**Igazoltan távol marad**: Dr. Tihanyi Ottó képviselő

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a képviselő-testület 8 tagja jelen van, így határozatképes. Kérem, aki egyetért a napirendi tárgysor tárgyalásával, szavazzon.

*A Képviselő-testület 8 igen szavazattal egyhangúlag elfogadta a napirendi javaslatot.*

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. A 2018. évi költségvetés végrehajtásáról és a 2018. évi költségvetési maradvány jóváhagyásáról szóló önkormányzati rendelet elfogadása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Az önkormányzat 2019. évi költségvetéséről szóló önkormányzati rendeletének módosítása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Tájékoztató a 2018. évi pénzügyi-gazdasági ellenőrzések tapasztalatairól

Előadó: Dr. Simon Beáta jegyző

Tárgyalja: Pénzügyi és Ügyrendi Bizottság

1. Beszámoló a Városi Önkormányzat Egészségügyi Központja működéséről

Előadó: felkérésre Dr. Al-Yari Mohamed intézményvezető

Tárgyalja: Humán Ügyek Bizottsága

1. Átfogó értékelés az önkormányzat gyermekjóléti és gyermekvédelmi feladatainak ellátásáról

Előadó: Baracskai József polgármester

Tárgyalja: Szociális Bizottság

1. A Szentgrótért Kft. 2018. évi működéséről szóló beszámoló és a 2019. évi üzleti és üzemelési terv elfogadása, valamint a társaság 2018. évi egyszerűsített éves beszámolójának jóváhagyása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Beszámoló a Zalaszentgróti Közös Önkormányzati Hivatal 2018. évi tevékenységéről, valamint a polgármesterre, bizottságokra átruházott hatáskörökről

Előadó: Dr. Simon Beáta jegyző

Tárgyalja: Pénzügyi és Ügyrendi Bizottság

Gazdasági és Városfejlesztési Bizottság

Humán Ügyek Bizottsága

Szociális Bizottság

1. Beszámoló a Zalaszentgróti Napköziotthonos Óvoda - Bölcsőde 2018. évi működéséről

Előadó: Baracskai József polgármester

Tárgyalja: Humán Ügyek Bizottsága

1. Beszámoló a Zalaszentgróti Gazdasági Ellátó Szervezet 2018. évi működéséről

Előadó: Baracskai József polgármester

Tárgyalja: Pénzügyi és Ügyrendi Bizottság

1. Beszámoló a Városi Könyvtár és Művelődési – Felnőttképzési Központ 2018. évi működéséről

Előadó: Baracskai József polgármester

Tárgyalja: Humán Ügyek Bizottsága

1. Döntés a Zalaszentgróti Napköziotthonos Óvoda - Bölcsőde átszervezéséről

Előadó: Baracskai József polgármester

Tárgyalja: Humán Ügyek Bizottsága

1. Elővásárlási jogról való döntés

Előadó: Baracskai József polgármester

Tárgyalja: Gazdasági és Városfejlesztési Bizottság

1. A Zalaszentgrót és környező települések Intézményfenntartó Társulása társulási megállapodásának módosítása

Előadó: Baracskai József polgármester

Tárgyalja: Szociális Bizottság

1. Részönkormányzati fejlesztés jóváhagyása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés Önkormányzati feladatellátást szolgáló fejlesztések támogatására kiírt pályázat benyújtásáról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Az önkormányzat törzskönyvi nyilvántartási adatainak módosítása

Előadó: Baracskai József polgármester

Tárgyalja Pénzügyi és Ügyrendi Bizottság

1. Tájékoztató az EFOP-1.2.11-16-2017-00052 pályázatról

Előadó: Baracskai József polgármester

Tárgyalja: Gazdasági és Városfejlesztési Bizottság

1. Zalaszentgróti Művészetpártolók Alapítvány támogatása

Előadó: Baracskai József polgármester

Tárgyalja: Pénzügyi és Ügyrendi Bizottság

1. Egyebek
2. Kérdések, interpellációk

**ZÁRT ÜLÉS**:

1. Fellebbezés elbírálása

Előadó: Baracskai József polgármester

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József**: A lejárt határidejű határozatok végrehajtása határidőben megtörtént. Jelen napirendi pont kapcsán szeretném bejelenteni, hogy a KEOP pályázatunk is sikeresen szerepelt, 1.840.000.000 forint támogatást nyertünk. Ez a pályázat nem csak Zalaszentgróton a Zalakoppány Részönkormányzat szennyvízhálózatának  megépítését teszi lehetővé, hanem az Október 23-a, az Alkotmány és a Gyár utca szennyvízhálózatának megépítését is.  Tekenyével   közösen adtuk be ezt a pályázatot, majd utána átvette tőlünk a Zalavíz Zrt. és a tervek szerint a Türje községből származó szennyvíz is a zalaszentgróti szennyvíz állomásra fog beérkezni, ami természetesen szintén fejlesztve lesz. A részletek majd akkor derülnek ki, ha a Nemzeti Fejlesztési Programirodával egyeztettünk, de ez egy örömhír különösen a zalakoppányiak számára, hiszen már nagyon régóta foglalkoztunk ezzel a témával. Valószínű, hogy ebből a forrásból azoknak az utaknak egy részét is meg tudjuk csinálni, amelyek még nem lettek felújítva. Folyamatosan tájékoztatni fogom Önöket. Közel 2.000.000.000 forint pályázati forrással bővült ez a 2019-es év, tehát úgy érzem, hogy elég jól állunk a pályázatokkal, ami egyben nagyon-nagyon sok munkát is jelent a Zalaszentgróti Közös Önkormányzati Hivatal számára.

**Gelencsér István:** A 45/2019. (IV. 25.) számú határozattal kapcsolatban szeretnék kérdezni, hogy az utolsó bizottsági ülésen, vagy talán azt megelőzően szó volt arról, hogy kedvezményeket kaptak a zalaszentgrótiak  a fürdő belépőnél. Az azonban nem volt egyértelmű, hogy a Cattani Partner Kft. által nyújtott kedvezmény feléből is jár-e a SZENTGRÓT kártya által biztosított kedvezmény vagy nem.

**Baracskai József:** ACattani Partner Kft. ügyvezetőjével beszélgettünk, azt jelezte a fürdő vezető, hogy a zalaszentgróti lakcímkártyával rendelkezők megkapják az 50 % kedvezményt, mint ahogy eddig is. A tavalyi évben döntöttünk arról, hogy a SZENTGRÓT   kártyára legyen fürdőszolgáltatási kedvezmény. Jelenleg az 50 %-os kedvezményt megkapják a zalaszentgróti lakcímkártya révén a lakosok, de hogy a SZENTGRÓT kártya révén még az 50% 50 %-a is nyújt-e valamilyen kedvezményt, azt nem tudom pontosan megmondani. Ezt majd leegyeztetjük a ügyvezetővel, valamint a honlapon és a Facebook oldalakon ezeket jelezni fogjuk a lakosság számára.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a lejárt határidejű határozat végrehajtásáról szóló beszámoló elfogadásával, szavazzon.

*A képviselő-testület 8 igen szavazattal egyhangúlag elfogadta a lejárt határidejű határozatokról szóló beszámolót.*

**2. sz. napirendi pont**

**A 2018. évi költségvetés végrehajtásáról és a 2018. évi költségvetési maradvány jóváhagyásáról szóló önkormányzati rendelet elfogadása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság az előterjesztést megtárgyalta és elfogadásra javasolta. Sikeres pályázatokon vagyunk túl a tavalyi évben is, amely nyilvánvalóan érinti a költségvetés módosítását, és a költségvetési maradványt is lehet látni az előterjesztésből. A 2018. évi költségvetés maradvány 756.000.000,-Ft volt, amelyből 551.000.000,-Ft felhalmozási, 205.000.000,-Ft pedig működési költség volt.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a 2018. évi költségvetés végrehajtásáról és a 2018. évi költségvetési maradvány jóváhagyásáról szóló önkormányzati rendelet elfogadásáról, szavazzon.

*A képviselő-testület 8 igen szavazattal egyhangúlag megalkotta a 7/2019. (V. 30.) sz. önkormányzati rendeletét a 2018. évi költségvetés végrehajtásáról és a 2018. évi költségvetési maradvány jóváhagyásáról.*

**3.** **sz. napirendi pont**

**Az önkormányzat 2019. évi költségvetéséről szóló önkormányzati rendeletének módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Zalaszentgrót Város Önkormányzatának Képviselő-testülete 1.904.000.000 forint eredeti előirányzattal fogadta el a város költségvetését. A költségvetés főösszege a jelenlegi módosítás után 2.470.000.000 forint lesz. Nem csak 2018-ban, hanem   2019-ben is voltak sikeres pályázataink, a Terület- és Településfejlesztés Operatív Program keretében a „Komplex program a Zalaszentgrót szegregált településrészén élők felzárkóztatására” című projektre 60.741 e Ft és a „Zalaszentgrót  fenntartható közlekedésfejlesztése” című projektre 410.291 e Ft vissza nem térítendő támogatást nyertünk. Ezek a jelentősebb változások, amiért a rendeletet módosítanunk kell. A Pénzügyi és Ügyrendi Bizottság az előterjesztést megtárgyalta és elfogadásra javasolta. E napirendi pont keretében a határozati javaslatról és magáról a rendeletről is szavazni kell. Ez a 2.470.000.000 forint sem lesz végleges, mert még vannak olyan pályázatok, amit még ebben nincsenek benne, így a költségvetés főösszege még emelkedni fog az év során.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az alábbi határozati javaslat elfogadásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**51/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgróti Magyar – Német Baráti Társaság (8790, Zalaszentgrót Május 1. út 9/3.) részére a 2019. május 16-19. közötti időtartamban Germersheimben megtartott testvérvárosi találkozó költségeihez 765.000,-Ft-tal, azaz hétszázhatvanötezer forinttal hozzájárul Zalaszentgrót Város Önkormányzat 2019. évi költségvetésének rendezvény kerete terhére.

A Képviselő-testület felhatalmazza a polgármestert a támogatási megállapodás aláírására és felkéri a jegyzőt a szükséges intézkedések megtételére.

Határidő: azonnal

Felelős: Baracskai József polgármester

Dr. Simon Beáta jegyző

Kérem, aki egyetért az önkormányzat 2019. évi költségvetéséről szóló önkormányzati rendeletének módosításával, szavazzon.

*A képviselő-testület 8 igen szavazattal megalkotta a 8/2019. (V. 31.) sz. önkormányzati rendeletét az önkormányzat 2019. évi költségvetéséről szóló 2/2019. (II. 15.) sz. önkormányzati rendelet módosításáról.*

**4. sz. napirendi pont**

**Tájékoztató a 2018. évi pénzügyi-gazdasági ellenőrzések tapasztalatairól**

*A napirendhez tartozó előterjesztés a jegyzőkönyv mellékletét képezi*

**Baracskai József:** A belső ellenőrzési feladatokat a ZalA-KAR Térségi Innovációs Társulás keretében a Zalaszentgróti Közös Önkormányzati Hivatal által foglalkoztatott belső ellenőr látja el. Jelen tájékoztatóban a tapasztalatokról lehet olvasni, a mellékelt belső ellenőrzési jelentésből látni lehet, hogy mely intézmények, mely szervezetek álltak ellenőrzés alatt a 2018 évben és milyen célellenőrzések voltak.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a 2018. évi pénzügyi-gazdasági ellenőrzésekről szóló tájékoztató 1. sz. határozati javaslatával, szavazzon.

*A képviselő-testület 8 szavazattal egyhangúlag az alábbi határozatot hozta:*

**52/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete a 2018. évben elvégzett belső ellenőrzésről készült beszámolót megtárgyalta és az előterjesztés 1/A., valamint 1-2. mellékleteinek megfelelő formában és tartalommal elfogadja.

A Képviselő-testület felkéri a jegyzőt, hogy a határozati kivonat egy példányának megküldésével a belső ellenőrt értesítse.

Határidő: 2019. június 10.

Felelős: Dr. Simon Beáta jegyző

Kérem, aki egyetért a 2018. évi pénzügyi-gazdasági ellenőrzésekről szóló tájékoztató 2. sz. határozati javaslatával, szavazzon.

*A képviselő-testület 8 szavazattal egyhangúlag az alábbi határozatot hozta:*

**53/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete a 2018. évben a külső ellenőrzésekről készült beszámolót megtárgyalta és az előterjesztés 3. mellékletének megfelelő tartalommal elfogadta.

Határidő: azonnal

Felelős: Baracskai József polgármester

Dr. Simon Beáta jegyző

**5. sz. napirendi pont**

**Beszámoló a Városi Önkormányzat Egészségügyi Központja működéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Nagy tisztelettel köszöntöm Hetesi-Tőke Judit védőnőt az intézmény képviseletében. A Humán Ügyek Bizottsága az előterjesztést megtárgyalta, részletesen beszéltünk róla, az intézményvezető főorvos úr a bizottsági ülésen elmondta az észrevételeit és a kiegészíteni valóit. Bár elég bőséges ez az anyag, arról tájékoztatnom kell Önöket, hogy Gelencsér képviselőtársam javaslatára megkerestük a térségi polgármestereket, hogy ők is járuljanak hozzá az intézmény működtetéséhez, hiszen a zalaszentgróti járóbeteg szakellátás működését szinte egy az egyben Zalaszentgrót Város Önkormányzata  finanszírozza. A NEAK finanszírozáson túl működési hozzájárulásra is szükség van az önkormányzatok részéről. A megkeresés keretében az intézményvezető főorvos úr javaslatára az ultra hang készülék beszerzését, mint egy konkrét célt fogjuk  megnevezni, hogy amennyiben hozzájárulnának, akkor be tudnánk szerezni még egyet. A benyújtott EFOP pályázat csak tartaléklistán van, de lesz egy eszközfejlesztési pályázat is majd a Terület- és Településfejlesztés Operatív Programban. Megnyílik a háziorvosi rendelők felújítására egy újabb pályázati lehetőség, folyamatosan figyelni fogjuk, hogy miből lehet fejleszteni az Egészségügyi Központunkat. Sajnos azt lehet látni, hogy az Egészségügyi Központ eszközei, főleg az elektronikus  eszközei   hamar leamortizálódnak, a technika hamar túljut   rajtuk, ezért is kell fejleszteni. Hogyha szeretnék megőrizni ennek az intézménynek a minőségi szolgáltatását, amit itt a térségben   és a városban ellát , akkor nyilvánvaló folyamatosan fejleszteni kell. Én  úgy látom, hogy jó döntés volt megtartanunk ezt  a városi  járóbeteg-szakellátót önkormányzati fenntartásban. Ugyanakkor azt is lehet látni, hogy ez anyagilag, költségvetésileg elég megterhelő számunkra. Nyilván az lenne optimális, ha a NEAK finanszírozás minél több lenne és minél  kevesebbel kellene hozzájárulni önkormányzati szinten. Meglátjuk, hogy országosan az egészségügy fejlesztése milyen lesz, és bízom benne, hogy továbbra is tudjuk fenntartani az intézményt. Nagyon fontos volt az Egészségfejlesztési Iroda megnyitása, hiszen el szoktam mondani, hogy az Egészségügyi Központba a betegségeiket gyógyíttatni mennek az emberek, az Egészségfejlesztési Irodába meg azért  menjenek, hogy ne kelljen az Egészségügyi Központba járniuk.

**Veress János:** Két dolgot szeretnék a beszámolóval kapcsolatba elmondani. Az egyik, hogy az EFOP pályázat tartaléklistán van jelen pillanatban, amit én jeleztem    Manninger Jenő országgyűlési képviselő úr felé és a segítségét megígérte. A másik dolog, amit az intézményvezető főorvos úr elmondott, hogy az épület állagmegőrzésének érdekében a csapadékelvezetés a fő probléma. Tehát a szigetelés elégtelenségét megvizsgálták, ez már a tavalyi évben is problémát jelentett. A beszámolóban szerepelt, hogy akkor sem történt ezzel kapcsolatban még semmi, illetve a problémáról már akkor is tudtunk. Itt ült Takács Tibor ,  a Zalaszentgróti Gazdasági Ellátó Szervezet akkori vezetője és ő is hasonlóképpen jelezte, tehát továbbra is fennáll az a probléma, és az épület állagát a továbbiakban is valamilyen szinten rendezni kell. Főorvos úr említette, hogy a jelenlegi állapotot meg lehetne vizsgálni, kért egy árajánlatot erre. Én azt gondolom, hogy el kéne kezdeni ezt a munkát, és ezt az épületet minél gyorsabban rendbe kéne tenni. Takács Tibor képviselőtársam jelezte, hogy igazából nem a szellőzőrendszerek beázása okozza a gondot, hanem a folyamatos magas páratartalom és a ennek a lecsapódása okozza a folyamatos vizesedést.

**Baracskai József**: Reméljük, hogy a képviselő úr tud tenni valamint Zalaszentgrót érdekében és sikeresen fogunk szerepelni ezen a pályázaton.

**Takács Tibor:** Egyet tudok érteni a meglátással, illetve beszélgettünk róla, hogy ez az, amit valójában senki nem tud pontosan, hogy az épület maga beázik, vagy a szellőző rendszerrel kapcsolatban vannak problémák, és ilyen mértékű a páralecsapódás, hogy az már szinte beázásnak tűnik. A főorvos úr a segítségünket kéri abban, hogy a hiba oka végre pontosan meg legyen határozva. Ahogy a polgármester úr említette, én is úgy gondolom, hogy jó minőségű szolgáltatást nyújt maga az intézmény, ezért tényleg ki kellene deríteni a hiba okát, és megóvnunk az épület állagát a továbbiakban is.

**Vári Mária:** Mint a Humán Bizottság egyik tagja, mivel az elnök úr nincsen jelen, így elmondhatom, hogy megtárgyaltuk a beszámolót. Én csak arra hívnám fel a figyelmet, hogy rengeteg az esetszám, tehát itt azt kell mondani, hogy a humánerőforrás hatalmas munkát végez az Egészségügyi Központban. Ha csak a labort   veszem figyelembe,  ott  a legmagasabb az esetszám, tehát ez a meglévő humánerőforrás tényleg csodát művel. Az intézmény vezetőjének a beszámolójából ki kell emelnünk, hogy a vezető milyen nagy hangsúlyt fektet arra, hogy a közösséggel együttműködjön, és a csapattréning, csapatösszetartás nagyon hasznos dolog lehet.

**Baracskai József:** Valóban el lehet mondani, hogy amit a városban élőkért tesznek, néha ember feletti. Köszönjük szépen az intézmény valamennyi dolgozójának a munkáját.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Városi Önkormányzat Egészségügyi Központja működéséről szóló beszámoló elfogadásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**54/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete a Városi Önkormányzat Egészségügyi Központja 2018. évi szakmai, pénzügyi és gazdasági tevékenységéről szóló beszámolót az előterjesztés 1. számú melléklete szerinti formában és tartalommal elfogadja.

A Képviselő-testület felkéri a Városi Önkormányzat Egészségügyi Központja intézményvezetőjét, hogy a zavartalan működés fenntartása érdekében a jövőben is felelősségteljes gazdálkodást folytasson.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a Városi Önkormányzat Egészségügyi Központjának intézményvezetőjét értesítse.

Határidő: 2019. június 10.

Felelős: Dr. Simon Beáta jegyző

**6. sz. napirendi pont**

**Átfogó értékelés az önkormányzat gyermekjóléti és gyermekvédelmi feladatainak ellátásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Nagy tisztelettel köszöntöm Gulyásné Belinszky Ilona  intézményvezetőt. A  Szociális Bizottság az előterjesztést megtárgyalta és elfogadásra javasolta a képviselő-testület részére.

**Vári Mária:** A Szociális Bizottság ülésén ezt az átfogó értékelést átbeszéltük és akkor is kiemeltük azt, hogy  nagyon szerteágazó a Zalaszentgróti Szociális, Család- és Gyermekjóléti Központ  munkája. A család- és gyermekjóléti szolgálat kapcsán rákérdeztünk, és a helyettes vezető el is mondta, hogy a személyi feltételek talán  realizálódnak 2019-ben és, hogy milyen nehéz a mai körülmények között megbízható, végzettséggel rendelkező szociális munkást találni. Ami szintén elhangzott a bizottsági ülésen, hogy felvették a kapcsolatot a különböző    felsőoktatási  intézményekkel  és megkeresik azokat a fiatalokat, akik nemsokára végezni fognak. Javaslom, hogy esetleg be lehetne jönniük 12. évfolyamra és tartani agitációt,  hogy ezt a pályát miért lenne érdemes választani.

**Baracskai József:** Az Egészségügyi Központnál azt mondtam, hogy néha emberfeletti munkát végeznek, akkor a család- és gyermekjóléti szolgáltatás is embert próbáló feladat. Láthatjuk, hogy nemcsak Zalaszentgrótot, hanem a környező településeket is kiszolgálják, főleg a mélyszegénységben élőket és a szociálisan hátrányos helyzetűeket, ami nem egyszerű. Tehát itt nagyon sok mindennek kell megfelelni, nemcsak szociális munkásnak, hanem nagyon sokszor pszichológusnak, rendőrnek vagy ápolónak is kell lenniük. Köszönjük szépen az intézmény vezetésének és minden egyes dolgozójának a munkáját.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért az önkormányzat gyermekjóléti és gyermekvédelmi feladatainak ellátásáról szóló átfogó értékelés elfogadásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**55/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete az önkormányzat 2018. évi gyermekjóléti és gyermekvédelmi feladatainak ellátásáról szóló átfogó értékelést az előterjesztés 1. számú melléklete szerinti formában és tartalommal elfogadja.

A Képviselő-testület felkéri a jegyzőt, hogy a beszámolót terjessze fel a Zala Megyei Kormányhivatal Hatósági Főosztályának Szociális és Gyámügyi Osztálya felé.

Határidő: 2019. május 31.

Felelős: Dr. Simon Beáta jegyző

**7. sz. napirendi pont**

**A Szentgrótért Kft. 2018. évi működéséről szóló beszámoló és a 2019. évi üzleti és üzemelési terv elfogadása, valamint a társaság 2018. évi egyszerűsített éves beszámolójának jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Gazdasági és Városfejlesztési Bizottság az előterjesztést megtárgyalta, elfogadásra javasolta. A bizottsági üléseken hosszasan tárgyaljuk a napirendi pontokat, akkor beszéljük át, fel lehet tenni a kérdéseket. A  Szentgrótért Kft. esetében hoztuk azt a döntést, hogy tartalommal próbáljuk feltölteni a Kft-t, ezt folyamatosan vizsgáljuk, nyilván nem akarunk belekapni semmi olyanba, amit a későbbiekben nem tudunk véghez vinni, folyamatos tervezés van. A Kft. működését a Felügyelő Bizottság is megtárgyalta, és a beszámolót elfogadásra javasolta.

**Vári Mária:** Javaslatom lenne, hogy a nyári diákmunka keretében arra kellene irányítani ezeket a fiatalokat, hogy a Szentgrótért Kft. irodájában vagy esetleg a Városmarketing Irodában próbáljanak segíteni. Szóba került, hogy a pavilonnal  mit lehetne kezdeni, tehát egy pavilonnál a nyári főidényben   el tudnék képzelni egy napi 4 órában dolgozó fiatalt, akinek a turisták útbaigazítása a feladata. A Szentgrótért  Kft. irodája területileg kiesik, ott van a Dózsa György utca végén, nem központi helyen van. A megújult Szent István téren a terület gyönyörű,   ott állnak meg az emberek, én el  tudnék képzelni egy információs pavilont, mint ami a Templom téren is működött régen.

**Baracskai József:** A Szent István téren a volt újságos bódé is a terveink között szerepel, akár zalaszengróti ajándéktárgyak értékesítése, nyelveket tudó fiatalok foglalkoztatása kapcsán. Köszönjük szépen az észrevételt. Valóban nagyon szép lesz a terünk,  ha majd át lesz adva, mert még nincs teljesen kész, de valóban egy központi helyen van és ezt tudják a turisták használni.

**Gelencsér István**: A bizottsági ülésen elhangzott, hogy egyre kevesebb a közhasznú munkás a városban is, bizonyos feladatokat nehéz megoldani. Emellett az is felmerül, hogy a beruházásokra nehéz olyan cégeket idehozni, akik ezt megvalósítják. De rengeteg olyan feladat van, ami kisebb munkákat jelent és az vetődött fel, hogy esetleg a Szentgrótért Kft-t kellene alkalmassá tenni, hogy napi bejelentésekkel alkalmi foglalkoztatásra alkalmas legyen. Ennek megvannak a feltételei, ezt jobban ki kéne aknázni a városban. Vannak, akik nem éreznek magukban hajlandóságot egy vállalkozás kiváltására. A bizottsági ülésen itt volt a Kft. ügyvezetője, beszéltünk róla, hogy utánanéz. Ez egy jó ötlet, mert vannak olyan feladatok, amiket közfoglalkoztatottakkal nem lehet elvégezni. Biztos, hogy ez is javára tud válni városunknak.

**Veress János:** Abeszámolóban a különböző fejlesztéseknél olvasható a 2019. évre vonatkozó fejlesztési terület, ahol a GróTrapp akadályfutó verseny zajlik minden évben a termálfürdő melletti tavak környezetében. Az ügyvezető úrnak a beszámolója azt tartalmazza, hogy tervben vannak ennek a területnek a gazmentesítése, pihenőhelyek kialakítása, tehát egy szebb, méltóbb környezetet próbál megvalósítani. Anyagi forrást ehhez tudunk-e esetleg biztosítani vagy pedig továbbra is a Horgászegyesülethez tartozik-e ezeknek a kezelése? Milyen jövőképet tudunk mutatni a tavak környékére vonatkozóan?

**Baracskai József:** A négy tavat a Zalaszentgróti Horgászegyesületnek adtuk ki olyan megállapodás keretében, hogyha azt a 2 kavicsbánya tavat szeretné a Kft. üzemeltetni, akkor átengedi neki. Nyilvánvalóan az ügyvezető feladata, hogy kidolgozza ennek a feltételeit. Amint kidolgozza, azt követően tudjuk dönteni róla. Ha kell külön pénzeszköz, azt a képviselő-testület dönti el, hogy adunk vagy nem.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Szentgrótért Kft. 2018. évi működéséről szóló beszámoló és a 2019. évi üzleti és üzemelési terv elfogadásával, valamint a társaság 2018. évi egyszerűsített éves beszámolójának jóváhagyásáról szóló 1. sz határozati javaslattal, szavazzon.

*A képviselő-testület 7 igen, 1 tartózkodással az alábbi határozatot hozta:*

**57/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete, mint a Szentgrótért Kereskedelmi és Szolgáltató Kft. egyszemélyes tulajdonosa és a gazdasági társaság legfőbb szerve a Szentgrótért Kereskedelmi és Szolgáltató Kft. 2018. évi egyszerűsített éves beszámolóját jóváhagyja.

A Képviselő-testület felkéri a polgármestert, hogy a döntésről a társaság ügyvezetőjét értesíteni szíveskedjen.

Határidő: 2019. június 05.

Felelős: Baracskai József polgármester

Kérem, aki egyetért a Szentgrótért Kft. 2018. évi működéséről szóló beszámoló és a 2019. évi üzleti és üzemelési terv elfogadásával, valamint a társaság 2018. évi egyszerűsített éves beszámolójának jóváhagyásáról szóló 2. sz határozati javaslattal, szavazzon.

*A képviselő-testület 7 igen, 1 tartózkodással az alábbi határozatot hozta:*

**56/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete, mint a Szentgrótért Kereskedelmi és Szolgáltató Kft. egyszemélyes tulajdonosa és a gazdasági társaság legfőbb szerve a Szentgrótért Kereskedelmi és Szolgáltató Kft. ügyvezetőjének a társaság 2018. évi működéséről szóló beszámolóját és a 2019. évi üzleti és üzemelési tervet az előterjesztés 1. számú melléklete szerint elfogadja.

A Képviselő-testület felkéri a polgármestert, hogy a döntésről a társaság ügyvezetőjét értesíteni szíveskedjen.

Határidő: 2019. június 05.

Felelős: Baracskai József polgármester

**8. sz. napirendi pont**

**Beszámoló a Zalaszentgróti Közös Önkormányzati Hivatal 2018. évi tevékenységéről, valamint a polgármesterre, bizottságokra átruházott hatáskörökről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Elég részletes anyag került elénk, amiből láthatjuk, hogy a közös önkormányzati hivatal a tavalyi esztendőben mennyi feladatot látott el, mennyit dolgozott. A magam részéről én úgy gondolom, hogy a képviselő-testületben én vagyok az, aki legjobban látja a hivatal munkáját. Már több éve láthatjuk, hogy mennyi plusz feladat hárul a közös önkormányzati hivatalra azon túl, hogy a város működtetésével, fejlesztésével és irányításával is folyamatosan foglalkoznia kell. Emellett a plusz feladatokat a számos pályázat előkészítése, megírása és a közbeszerzések lebonyolítása után a pénzügyi lebonyolítás és műszaki ellenőrzés, annak ellenére, hogy vannak rá szakemberek, de ez mind-mind a hivatalon belül zajlik. Ez egy kellemes teher, plusz feladatként hárul a hivatalra és hivatal munkatársaira, mindemellett véleményem szerint meg is valósul az ügyfélbarát szolgáltatás, amire talán azt tudom mondani, hogy már túlságosan is az, hiszen bárki bármivel bejön ide a hivatalba, megpróbálnak a kollegáink segíteni, ami sokszor ha nem is a munka rovására megy, de plusz munkát jelent a számunkra. Ezért vagyunk mi itt a hivatalban, hogy Zalaszentgrót város lakosságát kiszolgáljuk, emellett pedig a munkán kívül a közösségi életben is részt vesznek a munkatársaink. Zalaszentgróton elég csak a leglátványosabbat, a május 1-jei felvonulást említeni, amelyen a hivatal munkatársai is részt vesznek. A helyi feladatok mellett Tekenye, Zalavég és Zalabér községek igazgatási feladatait is elvégzik a kollégák. Amit Vári Mária képviselő asszony elmondott a humánerőforrásról, az itt is olykor igaz, hiányoznak még bizonyos munkaerők. Jó lenne, hogyha lennének plusz státuszok, de nyilvánvalóan ennek vannak korlátjai. Bár ebben az évben a bérfeszültséget talán bizonyos fokig enyhítik, volt egy pályázat, amelynek keretében tudtuk a köztisztviselők 2008. év óta , vagyis 10 éve változatlan alapilletményét enyhíteni. Úgy érzem, a fizetési nehézségek mellett is színvonalas, jó minőségű munkát végeznek a dolgozók, akárcsak a Városmarketing Irodában vagy a közmunkásokat irányítók. Jegyző asszonynak és minden dolgozónak köszönöm a munkáját.

**Dr. Simon Beáta:** Tekintettel arra, hogy a hivatali beszámoló a jegyző előterjesztése, itt szeretném megragadni az alkalmat, hogy elsősorban megköszönjem mindazoknak a munkát, akik a tavalyi évben, az elmúlt években és az idei évben is mindazt hozzátették, amely biztosítja, hogy ez a város és a 3 hozzátartozók kistelepülés ügyei alapvetően előre tudjanak haladni, napi szinten a feladatokat ellátjuk, a lakossági igényeket kielégítjük. Nehéz ezt úgy megtenni, hogy amint azt a polgármester úr is elmondta, egy 2008-as bérbeállási szinten kellene azt az anyagi elismerést is biztosítani, amely inkább egy idő után már csak az elkeseredettség állapotába tudja juttatni a kollegákat. Nagyon fontos, hogy az erkölcsi elismerésen kívül egy olyan anyagi biztonságot, egy olyan anyagi elismerést is tudjon adni ez a város ennek a kis közösségnek, amely nélkül egy önkormányzat életképtelen és működésképtelen lenne. Örülünk a 20 %-os bérfejlesztésnek, ami egy 2012-es szintre tudta juttatni a bérbeállási szinteket. Bízom benne, hogy ez a jövőre vonatkozóan egy olyan juttatássá válik a hivatalban és az önkormányzati szférában dolgozók számára, amelynek nem pályázati, hanem normatív rendszerben fogja megkapni a finanszírozását a hivatal. A létszámfinanszírozás tekintetében alulfinanszírozott a hivatal, jelentős túlmunkával kell a munkát ellátni, amelynek a finanszírozását sem tudja a rendszer biztosítani, ez egy nagy hiányossága. A mai világban a közigazgatás ezen szintjére is begyűrűzik a szakemberhiány, és nem vagyunk vonzók a frissen végzett és frissen diplomázott, új életet kezdeni vágyóknak sem sajnos. Ennek ellenére változatlanul azt mondom, hogy köszönöm azt a munkát, amit ezért a városért és a 3 kistelepülésért megtettetek, és én bízom benne, hogy ezt a fajta köszönetet a jövőben nemcsak erkölcsi, hanem anyagi szinten is tudjuk és lesz lehetőségünk biztosítani.

**Baracskai József**: Mindegyik bizottság megtárgyalta, és ellenszavazat nélkül elfogadásra javasolta ezt a beszámolót.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgróti Közös Önkormányzati Hivatal 2018. évi tevékenységéről, valamint a polgármesterre, bizottságokra átruházott hatáskörökről szóló beszámoló elfogadásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**58/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Közös Önkormányzati Hivatal 2018. évi tevékenységéről, valamint a polgármesterre, bizottságokra átruházott hatáskörökről szóló beszámolót elfogadja.

Határidő: 2019. május 31.

Felelős: Dr. Simon Beáta jegyző

**9. sz. napirendi pont**

**Beszámoló a Zalaszentgróti Napköziotthonos Óvoda - Bölcsőde 2018. évi működéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** Nagy tisztelettel köszöntöm Molnár Szilveszternét, az intézmény vezetőjét. A Humán Ügyek Bizottsága az előterjesztést megtárgyalta, elfogadásra javasolta. Az intézményben 2018-ban átszervezés történt, a 2018. szeptember 1-jétől működő önálló bölcsődei csoportnak a Batthyány u. 28. szám alatti székhelyre való áthelyezésével kapcsolatban. Az idei év pedig az építkezés éve, és azt is lehet látni, hogy mekkora feladatot ró az intézmény minden dolgozója és vezetője részére. Mellette természetesen a gyerekekre is a szülőkre is hatással van az óvoda felújítása és bölcsődei résszel való kibővítése, akiknek nem kellene ezt észre venni, de én úgy érzem és azt tapasztalatom, hogy a kivitelező szakemberei megfelelő színvonalon végzik a munkát, már nagyon látványos az építkezés, de ez a legkevésbé sem akadályozza azt a nevelői munkát, amit a Zalaszentgróti Napköziotthonos Óvoda - Bölcsődében végeznek.

**Vári Mária:** Én azt gondolom, hogy a beszámolókat elolvasva egy olyan közösségről olvashatunk, ahol tényleg jó óvodásnak és talán munkatársnak is lenni. Az intézményvezető összetartó munkáját kell kiemelni, tehát amikor döntöttünk a pályázatával kapcsolatban, az valóban egy jó döntésnek bizonyult, hiszen egy olyan közösséget alakított ki az óvodapedagógusokkal és a dajkákkal együtt, ahol tényleg a gyerekek fejlődése a legfontosabb. Tudjuk, hogy minden óvodapedagógus magáénak érezheti az épületet, magát a munkahelyét, és valószínűleg itt is ugyanazt lehet elmondani, mint az előbb a szociális szférában, hogy akár egy-két évvel már a pályáról a nyugdíjba vonulás előtt fel kell venni a kapcsolatot azokkal a fiatalokkal, akik erre a pályára készülnek és/vagy ide csábítani őket. Ahogy olvastuk is, hogy a gyakornok elvégzi itt a gyakorlatát és egy jó közösségi munkát látott, akkor azt mondja, hogy ide kell beadnia a pályázatát, mert itt tényleg nagyon jó a szakmai munka. Megköszönöm az óvodavezető munkáját.

**Baracskai József:** Az utóbbi évek fejlesztését is közösen valósítottuk meg, úgy mint a járdát a Batthyány úti óvodába, a mostani parkoló kialakítás, most adtunk át mintegy 1.000.000 forint értékben a szociális és gyermekjóléti pályázatból fejlesztő játékokat.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Zalaszentgróti Napköziotthonos Óvoda-Bölcsőde 2018. évi működéséről szóló beszámoló elfogadásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**59/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Napköziotthonos Óvoda - Bölcsőde 2018. évi működéséről szóló beszámolót az előterjesztés 1. melléklete szerinti tartalommal elfogadja.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a Zalaszentgróti Napköziotthonos Óvoda - Bölcsőde intézményvezetőjét értesítse.

Határidő: 2019. június 10.

Felelős: Dr. Simon Beáta jegyző

**10. sz. napirendi pont**

**Beszámoló a Zalaszentgróti Gazdasági Ellátó Szervezet 2018. évi működéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság a Zalaszentgróti Gazdasági Ellátó Szervezet 201 8. évi működéséről szóló beszámolót megtárgyalta és elfogadásra javasolta a képviselő-testület számára.

**Vári Mária:** Elhangzott, hogy vannak a menza fizetés kapcsán elmaradások, és meg lett említve, hogy az állampolgároknak ott a lehetőség, hogyha olyan hátrányos helyzetben vannak, vagy olyan életviteli problémáik akadnak, ami miatt ezt az elvonást nem tudják orvosolni, kérjük őket, hogy keressék meg a Szociális Osztály dolgozóit, és próbáljanak meg erre vonatkozóan támogatási kérelmet beadni.

**Baracskai József:** Az utóbbi évek változásai a GESZ-re is kihatottak, hiszen amíg az iskolának  mi voltunk a működtetői, akkor ugye hozzánk tartozott, most pedig át kell gondolni, hogy azáltal, hogy a  tankerület átvette az iskola működtetését, a GESZ-nek mi legyen a további sorsa. Most még a sportcsarnok, a műfüves pálya és a kollégium működtetése is a GESZ-hez tartozik. Egy kicsit visszautalnék pár napirenddel ezelőttre, hogy a későbbiekben akár a Szentgrótért  Kft. is elvégezhetné ezeket a munkákat is. Én úgy gondolom, hogy a megváltozott körülmények ellenére is maximálisan helyt állt az intézmény. A Gazdasági Ellátó Szervezethez tartozik az önkormányzati intézmények könyvelése is, csak a köszönet hangján tudok róluk beszélni.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Zalaszentgróti Gazdasági Ellátó Szervezet 2018. évi működéséről szóló beszámoló elfogadásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**60/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete a Zalaszentgróti Gazdasági Ellátó Szervezet 2018. évi működéséről szóló beszámolót az előterjesztés 1. számú melléklete szerinti formában és tartalommal elfogadja.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a Zalaszentgróti Gazdasági Ellátó Szervezet vezetőjét szíveskedjen értesíteni.

**Határidő:** 2019. június 05.

**Felelős:** Dr. Simon Beáta jegyző

**11. sz. napirendi pont**

**Beszámoló a Városi Könyvtár és Művelődési – Felnőttképzési Központ 2018. évi működéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Humán Ügyek Bizottsága megtárgyalta ezt az elég részletes anyagot, tele statisztikákkal és számokkal. Én úgy gondolom, akik átolvasták, bepillantást nyerhettek az intézmény működésébe, de nyilvánvalóan a városba a rendezvények miatt látogatók csak azt a szegmensét látják, hogy milyen rendezvények és színházi előadások vannak az intézményben, ahol viszont emellett sokkal nagyobb munka folyik, akár a könyvtár, akár a felnőttképzési rész tekintetében.

**Vári Mária:** Egy dolgot emelnék ki: maga a Művelődési Központ nemcsak a város kulturális életét határozza meg, hanem néha már a térségi szerepet is átveszi, tehát nagyon sokrétű  előadásra tudja bevonzani nem csak a helyi állampolgárokat, hanem a térségieket is. Valódi marketing munka lehet a háttérben, amit az intézmény vezetője végez.

**Takács Tibor:** Bár most éppen az előterjesztés a Városi Könyvtár Művelődési Központ beszámolójáról szól, de nem akartam minden egyes napirendi pontnál külön elmondani, így összintézményi szinten én is szeretném megköszönni minden intézményvezetőnek és intézményi dolgozónak a Zalaszentgróton elvégzett munkáját. Továbbra sem irigylem őket, én is tudom, hogy milyen nehéz, tudjuk mindannyian, hogy milyen körülmények és finanszírozási összegek mellett kell megoldaniuk a kötelezően ellátandó és önként vállalt feladatokat egyaránt. Emellett ahogy itt elhangzott, valóban nem lesz könnyű dolguk az utánpótlással kapcsolatban sem. Én szeretnék sok szerencsét és kitartást kívánni az elvégzett munkájukhoz a jövőre vonatkozólag, és tényleg csak a köszönet nyelvén tudok szólni irányukba és minden dolgozójuk irányába.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Városi Könyvtár és Művelődési – Felnőttképzési Központ 2018. évi működéséről szóló beszámoló elfogadásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**61/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete a Városi Könyvtár és Művelődési- Felnőttképzési Központ 2018. évi szakmai, pénzügyi és gazdasági tevékenységéről szóló beszámolót az előterjesztés 1. számú melléklete szerinti formában és tartalommal elfogadja.

A Képviselő-testület felkéri a jegyzőt, hogy a döntésről a határozati kivonat egy példányának megküldésével a Városi Könyvtár és Művelődési- Felnőttképzési Központ intézményvezetőjét értesíteni szíveskedjen.

Határidő**:** 2019. június 10.

Felelős**:** Dr. Simon Beáta jegyző

**12. sz. napirendi pont**

**Döntés a Zalaszentgróti Napköziotthonos Óvoda - Bölcsőde átszervezéséről**

*A napirendhez tartozó előterjesztés a jegyzőkönyv mellékletét képezi*

**Baracskai József:** A TOP-1.4.1-15-ZA1-2016-00028 azonosító számú, „Bölcsőde kialakítása és óvoda felújítása Zalaszentgróton” című pályázat kapcsán kell az átszervezésről ismét döntenünk, hiszen két bölcsődei csoport kerül kialakításra az Ady úti épületben, ahová a bölcsődei intézményrésznek vissza kell költözni. Az időjárás annyira nem kegyes az építkezéshez, mert bár az utóbbi időben eléggé csapadékos volt az idő, de bízunk benne, hogy határidőben sikerül megoldaniuk ezt a feladatot. A két bölcsődei csoport kialakításán kívül lesz egy bővítés az Ady úti épületben, mely egy külső hőszigetelést kap és belső parkoló lesz kialakítva. Látjuk a parkolási gondokat az Ady utcában, a következő években azokat még meg kell oldani. Az óvodai intézményrészre vonatkozóan kell majd figyelni a pályázatokat, mert tervben van még a Batthyány úti óvodarészben a tornaszoba kialakítása, akár egy sószobával kiegészülve. Úgyhogy az intézményvezető asszonynak lesz munkája még bőven az építkezésekkel kapcsolatban, tehát ezért vagyunk mi itt, ezért vagyunk önkormányzati képviselők, hogy folyamatosan kiszolgáljuk a városlakóknak az igényeit.  
  
**Vári Mária:** Az átszervezés miatt az intézményvezetőnek igen kemény, jogi háttérrel alátámasztott szakmai munkát is kellett végeznie, tehát a számok nyelvén egy SZMSZ megírása 52 oldal, egy szakmai program 39 oldal, 1 házirend 2 oldal. Le a kalappal a munkája előtt. Akinek a gyermeke óvodába, bölcsődébe jár, nem is látja, mekkora humán munka és szakmai előkészítettség van mögötte, és hogy ez mindenre való odafigyelést igényel. Az óvoda-bölcsőde egy olyan tér, ahol minden a gyerekek érdekét szolgálja, tekintve például a házirendet, hogy egy bölcsődésre mennyire kell odafigyelni, hogy milyen területekre kell összpontosítani.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a Zalaszentgróti Napköziotthonos Óvoda – Bölcsőde átszervezéséről szóló döntéssel, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**62/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete a 2019/2020. nevelési évtől a Zalaszentgróti Napköziotthonos Óvoda - Bölcsőde köznevelési intézmény átszervezésével a 8790 Zalaszentgrót, Ady E. u. 2. szám alatti telephelyén két önálló bölcsődei csoportot hoz létre azzal, hogy a köznevelési intézmény 8790 Zalaszentgrót, Batthyány u. 28. szám alatti székhelyén a 2019/2020. nevelési évtől nem működtet bölcsődei csoportot.

A Képviselő-testület felhatalmazza a polgármestert a szükséges intézkedések megtételére.

A Képviselő-testület felkéri a jegyzőt a köznevelési intézmény alapító okirat módosításának határidőben való előterjesztésére.

*Határidő:* alapító okirat módosítására: 2019. július 31.

gyermekcsoportok létrehozására: 2019. augusztus 31.

*Felelős:* Baracskai József polgármester

Dr. Simon Beáta jegyző

**13. sz. napirendi pont**

**Elővásárlási jogról való döntés**

*A napirendhez tartozó előterjesztés a jegyzőkönyv mellékletét képezi*

**Baracskai József:** Mint ahogy az eddigiek során, most sem kívánunk élni az elővásárlási jogunkkal. A Gazdasági és Városfejlesztési Bizottság is ezt a döntési javaslatot támogatja.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az elővásárlási jogról szóló döntéssel, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**63/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgrót 050019/12 hrsz.-ú külterületi ingatlan 2487/44802 arányú tulajdoni hányadának adásvétele kapcsán nem kíván élni elővásárlási jogával.

A Képviselő-testület felkéri a jegyzőt az érdekeltek döntésről való értesítésére.

**Határidő:** 2019. június 10.

**Felelős:** Dr. Simon Beáta jegyző

**14. sz. napirendi pont**

**A Zalaszentgrót és környező települések Intézményfenntartó Társulása társulási megállapodásának módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Eddig a társulási megállapodás deklaratív módon állapította meg, hogy a társulás elnöke a mindenkori gesztor önkormányzat polgármestere. A gesztor önkormányzat pedig Zalaszentgrót Város Önkormányzata. Ez azonban a Zala Megyei Kormányhivatal Hatósági Főosztály Törvényességi Felügyeleti Osztálya szerint nem valósítja meg a választási szabadságot, ezért javaslata értelmében kerüljön beépítésre a társulási megállapodásba az elnöki tisztség választás útján történő betöltésének szabályozása, kiegészítve az elnökhelyettes választásának szabályaival. A Szociális Bizottság az előterjesztést megtárgyalta és elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgrót és környező települések Intézményfenntartó Társulása társulási megállapodásának módosításával, szavazzon

*A képviselő-testület 8 igen szavazattal egyhangúlag az alábbi határozatot hozta:*

**64/2019. (V. 30.) számú képviselő-testületi határozat:**

Zalaszentgrót Város Önkormányzat Képviselő-testülete a Zalaszentgrót és környező települések Intézményfenntartó Társulása társulási megállapodásának 2019. november 1-jén hatályba lépő módosítását és annak egységes szerkezetbe foglalt okiratát a Társulási Tanács 4/2019. (IV. 24.) számú határozatának megfelelően elfogadja.

A Képviselő-testület felhatalmazza a polgármestert a Társulási Megállapodás módosításának, valamint a módosításokkal egységes szerkezetbe foglalt Társulási Megállapodásnak az aláírására.

A Képviselő-testület felhívja a jegyzőt, hogy a Társulási Megállapodás módosításának elfogadásáról szóló képviselő-testületi határozati kivonat két példányának megküldésével a Zalaszentgrót és környező települések Intézményfenntartó Társulását (8790, Zalaszentgrót, Dózsa Gy. u. 1.) értesítse.

**Felelős**: Baracskai József polgármester

Dr. Simon Beáta jegyző

**Határidő:** 2019. május 31.

**15. sz. napirendi pont**

**Részönkormányzati fejlesztés jóváhagyása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Zalaudvarnokon a részönkormányzat a meglévő kerékpárutat szeretné bővíteni, meghosszabbítani a Sport utca felé. Ez is egy örömteli hír, minthogy az új kerékpárutakról szól mostanában az életünk. A Zala kétkeréken program keretében átadtuk a kerékpár utat a fürdőig, aminek az épített szakasza a tüskeszenpéteri elágazótól a fürdőig tart. Most nyert 410.000.000 forint támogatást Zalaszentgrót, amelyből a kőhidat meghosszabbítva 4 gyalogátkelőhellyel a buszállomást megújítva, Aranyod Részönkormányzaton végig a Volán telepig építünk kerékpárutat, most pedig egy részönkormányzati fejlesztés keretében a eddigi meglévő kerékpárutunkat kívánjuk meghosszabbítani.  
  
**Takács Tibor:** Igen sokat beszéltünk már erről mi képviselők egymás között, illetve a részönkormányzati tagok is több képviselővel egyeztettek erről, hogy a tavalyi évi fejlesztési keretünket, amelyet megszavaztunk a részönkormányzatoknak, a Zalaudvarnoki Részönkormányzat részéről azért nem használtuk fel, mert egy nagyobb tervünk van, szeretnénk a kerékpárutat meghosszabbítani, a Sport utca meghosszabbításaként a zalaudvarnoki kultúrház mellett lemenő utat kerékpározhatóvá tenni, onnan elérhetővé tenni a meglévő kerékpárút szakaszt. Eredetileg az itt szereplő költségvetési összeg alacsonyabb volt. Neki is álltunk ez alapján a munkának, de a 70-es évek óta többen szemet vetettek az ott meglévő alapra és az eltűnt valamilyen úton-módon, így újat kellett kérnünk. Annak a pótlásával együtt alakult ki a jelenlegi költségvetés. A fejlesztés csak a vasúti töltés bekötőútig lévő szakaszáról szólt. Bár megvan a fedezetünk rá, szerettünk volna a központi költségvetésből még kérni hozzá, de végül ez úgy alakult, hogy teljes egészében Zalaudvarnok Részönkormányzat keretéből finanszíroznánk, és ha esetleg elfogyna a rendelkezésünkre álló összeg vagy ha lesz valami egyéb nagyobb fejlesztési ötletünk, bízunk benne, hogy a képviselőtársaim valahogy kisegítik majd Zalaudvarnok Részönkormányzatot. De most azt kérem, hogy mivel ez a kerékpárút nemcsak Zalaudvarnoké, hanem mindannyiunk részére készülne, támogassák, hogy erre a célra használhassuk fel a meglévő fejlesztési keretünket.  
  
**Veress János**: A fejlesztéssel kapcsolatosan örülök neki, hogy Zalaudvarnok Részönkormányzat is végre tevőlegesen részt vesz a bicikliút hálózat fejlesztésben. Mit tudunk a kivitelezőről, illetve az árajánlattevőről, hiszen Zalaszentgróton még nem dolgoztak? A megvalósuló útszakasznak a hossza hány méter lenne?  
  
**Takács Tibor:** Valóban, nem dolgoztak még Zalaszentgróton, egy új cégről van szó. Szeretném kérni a Műszaki Osztályt, hogy külön figyelemmel legyenek a kivitelezőre, bízom benne, hogy jelen esetben is olyan kivitelezői szerződés fog készülni, ahogy azt eddig is tapasztaltuk. Minden jogi lehetőségünk meglesz, hogyha bármilyen probléma felmerül, akkor az érdekeinket érvényesítsük. A szakasz hossza pontosan 550 méter, ez egy alapzatot tartalmaz és egy martaszfaltos burkolást a részönkormányzat által meghatározott szélességben.

**Baracskai József:** Ez a fejlesztés egyébként Zalaudvarnok részéről egy régi igény. Aki jár a kerékpárúton sétálva, futva, kerékpározva, az mind használni fogja. Én is kíváncsian várom azt, hogy hogyan, milyen minőségben fogják elkészíteni. Ennek a cégnek egy referencia, egy belépő lesz Zalaszentgrótra ez a kivitelezés. Ez a töltés még folytatódik, egészen a Bem utcáig vagy Zalaudvarnok végéig tart, ezt használják is Zalaszentlászlón, ott még megvan a kavicsos alapja a töltésnek. Nagyon fontosnak érzem ezt a fejlesztést, a kerékpárút meghosszabbítását is folytatni kell, az elkövetkezendőkben az legyen a cél, hogy ezt folytassuk.  
**Veress János:** Takács Tibor képviselőtársam az imént mondta, hogy mart aszfaltburkolattal készülne a kerékpárút folytatása. Ha mezőgazdasági gépek használnák ezt az útszakaszt, akkor ez biztos megfelelő minőségű lenne, de a kerékpárútnak egy kicsit nagyobb minőségű követelménynek kell megfelelnie. Tehát én nem tudom, hogy a cég a mart aszfaltot milyen minőségben tudja elsimítani, és az hány évig lesz használható. Ezt azért kérdezem, mert ha már egyszer beruházunk, azt megfelelő minőségben tudjuk majd átadni.  
  
**Baracskai József:** Nyilván a Műszaki Osztálynak a feladata lesz az ellenőrzés.

**Takács Tibor**: Én nem vagyok műszaki ember, de a megbeszéltek alapján ez nagyságrendekkel jobb minőségű lesz, mint a jelenlegi állapot, kerékpározható aszfaltminőséget fog jelenteni.  
  
**Vári Mária:** Kint voltam a lakossági fórumon és ott elhangzott, hogy a Zalaszentgrót-Zalaudvarnok közti útszakasz nagyon veszélyes szakasz a kerékpárosoknak a műszaki állapota miatt is, tehát többen inkább rámennek a kerékpárútra, de sajnos tovább nem tudnak menni. Tehát azt kell mondanom, hogy akármilyen minőségben fog elkészülni a kerékpárút folytatása, az mindenképpen az állampolgárok biztonságát fogja szolgálni, ezért én támogatni fogom ezt a fejlesztést.  
  
**Kovács László:** Az előterjesztésben olvasható, hogy a kivitelező egy budapesti cég. Itt elhangzott, hogy jobban figyelnek majd rá. Kérdésem az, hogy helyi vállalkozás ezt a technológiát nem tudta volna kivitelezni, nem is adtak ennél olcsóbb árajánlatot? Ennek a cégnek még Budapestről vagy helyben alvállalkozásba adva is jóval olcsóbb volt az árajánlata mint a helyi vállalkozásoké?

**Baracskai József:** Valóban jóval kedvezőbb volt ez az ajánlat a többinél. A helyi vállalkozók lettek először megkérdezve, mint minden zalaszentgróti beruházásnál, de nyilvánvalóan a budapesti cég árajánlata jóval kedvezőbb volt. Ez annak is köszönhető, hogy most épülnek az autópályák, felmarják magát az anyagot, ők oda bedolgoznak, így jóval kedvezőbb áron tudják az anyagot beszerezni. Ha a környéken dolgoznak, akkor könnyen meg is tudják oldani a kivitelezést. Mint mindig, most is több árajánlatot kértünk, és ezt választottuk a részönkormányzati képviselőkkel egyeztetve, tehát az ő ajánlásukra.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért a részönkormányzati fejlesztés jóváhagyásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**65/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete jóváhagyja, hogy Zalaudvarnok Településrész Önkormányzata a rendelkezésre álló fejlesztési költségvetési keretéből 2.500.000.-Ft-ot, 2019. évi működési költségvetési keretéből 548.000.-Ft-ot használjon fel a településrész könnyebb és biztonságosabb megközelíthetőségét szolgáló burkolt útszakasz kialakítására a meglévő kerékpárút folytatásában Zalaszentgrót 40054 helyrajzi számon.

A képviselő-testület felhatalmazza a polgármestert a vállalkozási szerződés fentiek szerinti megkötésére.

**Határidő:** folyamatos

**Felelős:** Baracskai József polgármester

**16. sz. napirendi pont**

**Döntés Önkormányzati feladatellátást szolgáló fejlesztések támogatására kiírt pályázat benyújtásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** ABelügyminisztériumhoz minden évben be szoktunk adni ezt a pályázatot, tavaly már benyújtottuk ezt a pályázatot a Cserjés útra, de sajnos nem volt sikeres, pedig bíztattak minket, hogy sikerülni fog. Beadtuk a pályázatot a sportcsarnok tetőzetének rekonstrukciójára, de az sem nyert. Az elmúlt években a Dózsa György utcában lévő szolgáltatások épületei, úgy mint a mentőállomás, az egészségügyi központ, a bank, a gyógyszertár, a járási hivatal teteje, a rendőrség épületének és az önkormányzati hivatalnak a teteje, valamint a Dózsa György utcában egy járdaszakasz is megújult. Előzetesen vannak tervek rá, hogy a rendőrség épülete kívülről is meg fog újulni és bízunk benne, hogy hamarosan majd az önkormányzati hivatal is, ezért szeretnénk a járási hivatal előtti járdaszakaszt megújítani a pályázat keretében. Utána nyilván a környezetét is rendbe kell tenni, emellett a járdaszakasz mellett még a Csányi László utcában kívánjuk folytatni az aszfaltozást a művelődési háznál, a parkolóknál és onnan tovább a Corvinus Hotel melletti járdát újítanánk fel. Terveinkben szerepelt még az elején, hogy a járási hivatal előtt a parkolókat befordítjuk egy merőleges parkolási lehetőségre, csak sajnos az árak eléggé elszabadultak, és ennek a 65 %-os támogatási intenzitású pályázatnak a fényében, valamint a tetemes tervezési költségek miatt is erről lemondtunk. Nem hiába nyitottuk meg a parkolót a járási hivatal udvarán, hiszen ez a mi ötletünk alapján valósult meg, hogy legalább az ottani dolgozók ott parkoljanak le, ezáltal felszabadítva a kinti parkolóhelyeket. Ehhez kérném az Önök támogatását, amit egyébként a Gazdasági és Városfejlesztési Bizottság megtárgyalt és elfogadásra javasol.   
  
**Gelencsér István**: Nagyon szép beruházások történtek és valóban nagyon megszépült minden, de az áruház és a volt Forfa épület közötti üres területtel valamit kezdeni kéne, és ott ki lehetne alakítani parkolókat. Hiszen látjuk, hogy a város kinőtte a jelenlegi parkolókat. Nem tudom, hogy kivel kellene tárgyalni, milyen formában lehetne ezt átvenni. Úgy gondolom, hogy ezt meg kéne oldani, mert hiába teszünk mindent széppé, ha valaki elmegy az előtt a terület előtt, akkor az lerontja az összképet. Javaslom, hogy kezdjünk el tárgyalásokat folytatni a tulajdonossal.

**Baracskai József:** A Területi- és Településfejlesztési Operatív Program keretében a „Zöld város” beruházás megvalósítása érdekében 700 millió forint támogatásra pályáztunk, és volt egy olyan terv, hogy esetleg megvásárolnánk az áruházat. A képviselő-testület elé nem került, mert nem volt még olyan szinten a tárgyalás, még más volt a tulajdonos, de azt az árat nem lehetett felérni. Most beszéltem az új tulajdonossal az áruház mögötti részről és a Forfáról, továbbá az ÁFÉSZ-szal a tulajdonában álló vasúti ABC-ről és a részönkormányzati ABC-ről, nagyon normálisan, nagyon jó keretek között tárgyaltunk, de nyilván mindennek ára van. Az áruház, a mögötte levő tér és a Forfa területe egybe van, nem tudom, hogy külön lehet-e értékesíteni. Egy fokkal jobb most az állapot, mint mondjuk 2 hónappal ezelőtt volt, akkor különböző építkezési hulladékok is voltak ott. Az ÁFÉSZ kialakított térköves parkolókat, egyébként ha lezárnák, sem tudnánk semmit sem szólni, hiszen az a magánterületük. Mindazonáltal maximálisan egyetértek Gelencsér képviselőtársammal, hogy a belvárosban mennyi mindent megszépítettünk. Újból felveszem a tulajdonossal a kapcsolatot, akár elmegyünk egy kisebb delegációval, vagy meghívjuk őt egy bizottsági ülésre és akkor tudunk erről beszélni.  
  
**Veress János:** A Gazdasági és Városfejlesztési Bizottság ülésén volt egy kihelyezett lakossági fórum, minthogy a Kisfaludy utca végén kialakult egy társadalmi konfliktus egy beruházásból adódóan. Egy mezőgazdasági célú beruházás folytán az ott lakó emberek nehezményezték az ottani kialakult helyzetet. Egy olyan javaslat hangzott el több személy részéről, hogy a Szentpéteri utca felől kellene megnyitni az amúgy is önkormányzati tulajdonban lévő utat, ami valamilyen szinten megoldhatná ezt a konfliktushelyzetet. Most itt van előttünk egy pályázati lehetőség 12.000.000 forintos keretösszeggel, nem tudom, hogy mit tudunk belőle megvalósítani, de lehet, hogy a legszükségesebb lenne az ottani kialakult társadalmi konfliktust enyhíteni. Ezen kéne inkább elgondolkodni. Tudom, hogy vannak a belvárosban is problémák, olyan járda- és útszakaszok, amiket fel kell újítani, ott viszont egy nagyon komoly konfliktushelyzet alakult ki, amit sürgősen meg kell oldani. Van rá pályázati lehetőség, így azt gondolom, hogy oda kellene inkább ezt az összeget elkölteni.

**Baracskai József:** A konfliktusok azért vannak, hogy megoldjuk őket. Azt nem mondanám, hogy sürgős megoldást kíván. A Műszaki Osztály kollegájával voltunk is a helyszínen, megnéztük, és ahogy ígértem, választ is fogunk jövő héten adni. Összehívjuk az érintetteket, beszélgetni fogunk a problémáról, nyilvánvalóan mindenkinek az a célja, hogy a probléma normális keretek között megoldódjon. Veress képviselőtársam is kinn volt a helyszínen, ahol szintén elmondta ezt az ötletét, és tájékoztatva lett arról, hogy az utat meg kell terveztetni, jogerős hatósági engedélyének kell lenni ahhoz, hogy be tudjuk adni a pályázatot a holnapi nappal. Nincs az az ember Magyarországon, aki egy jogerős építési engedélyt tudna adni az útra, amit holnap be tudnák nyújtani, de ez a helyszínen is el lett mondva és az ott lévő emberek ezt meg is értették, sajnálom, hogy nem mindenkinek sikerült. Nem tudjuk ezt a pályázatot áttenni oda, mivelhogy a pályázati adatlap elektronikus lezárásának határideje 2019. május 31. 16:00 óra, a papír alapon történő benyújtás határideje 2019. június 3. A pályázati kiírási rögzíti a pályázathoz kötelezően csatolandó mellékleteket, így különösen a jogerős hatósági engedélyt hatósági engedélyhez kötött fejlesztés esetén vagy hatósági igazolást vagy tervezői nyilatkozatot arról, hogy a fejlesztésekhez nem szükséges hatósági engedély, a tervezett beruházás nem engedélyköteles. Tehát ezért nem tudjuk ennek a pályázatnak a keretében, de meg fogjuk oldani ezt a problémát. Úgyhogy minden képviselőnek feladata megnyugtatni az ott lakókat, hogy nem lesz ebből probléma, az életminőségüket nem változtatja meg negatív irányba. A pályázatot beadjuk és reméljük, hogy ezen sikeresen fogunk szerepelni, hiszen egy kormányhivatali épület előtt, egy belügyminisztériumi intézményként a rendőrség mellett, mely előtt helyezkedik el a szóban forgó járdaszakasz.   
  
**Takács Tibor**: A városközponttal kapcsolatban és a megújult Szent István térrel kapcsolatban jutott eszembe, hogy szó volt arról, hogy esetleg a tér melletti lakótömb is megújul, vagy valamilyen felújítások történni fognak. Történt-e valami előrelépés, van-e valami hír arról, hogy a lakóközösség hogy áll ezzel a projekttel?  
  
**Baracskai József:**  Igen, van. Nagyon örültünk neki, hogy egy lakóközösség megmozdult, amikor látták a terveket, hogy meg fog szépülni a Szent István tér. Abban az ütemben, ahogy velünk együtt ők is szerették volna, sajnos nem lehet, jelenleg a hitelfelvétel elbírálása zajlik. Az elején megpróbáltuk a tárgyalásokat úgy folytatni, hogy koordináljuk össze a tér befejezését és a lakótömb befejezését, de láttuk, hogy nem lehet. Egy úszótelken van a Batthyány utca 11. szám alatti épület, de fel lehet állványozni úgy, hogy ne sérüljenek az ottani építmények. Nyilvánvalóan figyelni kell a kivitelezőnek arra, hogy a felújított tér ne sérüljön. A tér irányába lévő előtető mögötti épületrésznek 3 ingatlantulajdonosa van, akikkel egyeztettünk, és a főépítész tervezett oda egy másik előtetőt. Arról kell majd megegyezni, hogy annak a finanszírozása miként legyen, hiszen az önkormányzati döntés értelmében a Batthyány 11. szám alatti épület felújításához 2.000.000 forinttal hozzájárultunk olyan feltétellel, hogy a főépítész átnézi, megfelel-e a városképnek. A városkép kapcsán az áruház tulajdonosához is írtunk egy levelet a sárga-piros feliratokkal kapcsolatban, hogy azokat cseréljék le. Beadtak egy tervet, fölül akartak még egy hálót a galambok ellen. Folyamatosan egyeztetünk, készítik elő a terveket, de egy kicsit lassabban megy. Megvan a kivitelező is, ha most jól tudom, a hitelelbírálásnál tartanak, de az az épület is meg fog szépülni.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért az önkormányzati feladatellátást szolgáló fejlesztések támogatására kiírt pályázat benyújtásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**66/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy pályázatot nyújt be a helyi önkormányzatokért felelős miniszter által meghirdetett „Önkormányzati feladatellátást szolgáló fejlesztések támogatásra” címűpályázat keretében belterületi járda felújítására a 354 hrsz-ú és belterületi járda- és út felújítására a 355/14 hrsz-ú ingatlanon.

A Képviselő-testület a pályázat megvalósításához szükséges önerőként bruttó 4.229.387 Ft-ot biztosít a 2020. évi Költségvetése terhére.

A Képviselő-testület felhatalmazza a polgármestert a pályázat benyújtására és az ehhez szükséges valamennyi eljárás lefolytatására, intézkedés megtételére.

**Határidő:** 2019. május 31.

**Felelős:** Baracskai József polgármester

**17. sz. napirendi pont**

**Az önkormányzat törzskönyvi nyilvántartási adatainak módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Pénzügyi és Ügyrendi Bizottság ülésén is tárgyaltunk és elfogadásra javasoltunk az előterjesztést. Láthatják, hogy a fakitermelés, az üzem-, tüzelőanyag nagykereskedelme megnevezésű TEÁOR ’08 számokkal, valamint az erdőgazdálkodás megnevezésű kormányzati funkcióval kívánjuk bővíteni a törzskönyvi adatainkat. Az előző döntésünk alapján, ami az erdőknek, bizonyos nem fásult területeknek a letermeléséről szól, muszáj volt meghozni ezt a döntést, hogy a későbbiekben szabályszerűen tudjunk működni.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az önkormányzat törzskönyvi nyilvántartási adatainak módosításával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**67/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Magyar Államkincstárnál vezetett, 734390 törzskönyvi azonosító számom nyilvántartott ZALASZENTGRÓT VÁROS ÖNKORMÁNYZATA elnevezésű törzskönyvi alany esetén a törzskönyvi nyilvántartásában szereplő TEÁOR ’08 besorolás szerinti ténylegesen végzett tevékenységi körét az alábbi TEÁOR ’08 számokkal:

**0220 – Fakitermelés,**

**4671** – **Üzem-, tüzelőanyag nagykereskedelme,**

valamint az alábbi kormányzati funkcióval egészíti ki:

**042220 – Erdőgazdálkodás.**

A Képviselő-testület felhatalmazza a polgármestert, hogy nyújtson be kérelmet a Magyar Államkincstár Zala Megyei Igazgatóságához a törzskönyvi nyilvántartáson történő átvezetés céljából.

A Képviselő-testület felkéri a jegyzőt, hogy a változások törzskönyvi nyilvántartásban történő átvezetése érdekében tegye meg a szükséges intézkedéseket.

*Határidő:* 2019. június 14.

*Felelős:* Baracskai József polgármester

Dr. Simon Beáta jegyző

**18. sz. napirendi pont**

**Tájékoztató az EFOP-1.2.11-16-2017-00052 pályázatról**

*A napirendhez tartozó előterjesztés a jegyzőkönyv mellékletét képezi*

**Baracskai József:** Ez az úgynevezett Esélyotthon, Fecskeház Program Újragondolva című projekt. Elnyertünk már 85.000.000 forintot és a bizottsági ülésen is elmondtam, hogy a sírból húzkodjuk vissza ezt a pályázatot, hiszen először a Szakmunkásképző Intézetben lakások kialakítását terveztük. Azonban láttuk azt, hogy a kivitelezésnek nem lesz meg az anyagi fedezete. Majd úgy döntöttünk, hogy értékesítjük a felette lévő épületrészt, amire nem volt jelentkező. Ezt követően tovább gondoltuk, hiszen nem voltak olyan lakásaink, amik még ne lettek volna felújítva a közfoglalkoztatási program keretében. Most mégis úgy gondoltuk, hogy kár lenne visszaadni ezt a 85.000.000 forintot, és új információk jutottak a birtokunkba a meglévő lakott lakásokkal kapcsolatban. Előreláthatólag visszaadják a bérlők a Kinizsi lakótelepen és a Dózsa György utcában lévő önkormányzati lakást, ezért gondoltuk úgy, hogy betesszünk a pályázatba ezt a két lakást, valamint a két meglévő fecskeházunkat, aminek most jár le az 5 éves fenntartási kötelezettsége. Láthatjuk, hogy a fecskeházak teteje milyen állapotban van. A LEADER pályázat keretében létrehozott fecskeházak tetejét a vidékfejlesztési programban nem lehetett megjavíttatani, ebben a pályázatban viszont igen. Természetesen az építkezésen kívül még lehet bútorokra, mosógépre, konyhabútorra, laptopra, az albérlethez jutással kapcsolatos különböző kedvezmény rendszerekre, valamint különböző tréningekre is pályázni. Köszönöm szépen a minisztériumban dolgozóknak, hiszen nagyon kedvesek és rugalmasak velünk. Ez a pályázat nem egyszerű, sok munka van benne, aljegyző asszony nagyon sokat dolgozik rajta, de bízunk benne, hogy ha a módosításokat elfogadja az irányító hatóság, és rányomják a pecsétet, akkor elkezdődhet a felújítás.

**Gelencsér István:** A bizottsági ülésen is elhangzott, hogy fájna a szívünk, hogyha ezt a 85.000.000 forintot vissza kellene adni. Jó helyen lenne itt a városban is, de amikor az első pályázati körben a szakmunkásképzőben szerettük volna ezt megvalósítani, akkor elhangzott, hogy mindenképpen valamit kezdeni kell az épülettel, mert beázik. Míg a tartószerkezet nem roppan bele és nem lesznek nagyobb problémák, elejét kellene venni a kisebb hibáknak. Tudomásom szerint készült is erről egy költségvetés, illetve kértünk árajánlatot, és ha jól emlékszem, akkor kb 3-4 millió forint körüli költség lenne. Indokolt lenne a költségvetésben találunk rá fedezetet, mert ha nagyobb problémák lesznek, az tíz millió fölötti összegben fog jelentkezni.

**Baracskai József:** Maximálisan egyetértek, nem is panaszként mondom, de a pályázatoknak van ez a hátulütője, hogy mindig várunk valamire. A szakmunkásképző tetejét eddig azért nem csináltuk meg, mert azt terveztük, hogy Esélyotthon lesz. De mondhatnám példának az aranyodi járdát, amellyel kapcsolatban azt terveztük, hogy akkor kerül sorra, ha a kerékpárút elkészül. Három évet vártunk rá, megcsináltuk a járdát, mire most nyertünk a kerékpárút pályázaton. Mondhatnám Zalakoppányban a Kanizsa utcát, melyet megcsináltunk, erre most nyertünk a szennyvíz pályázaton, és fel kell vágni. Amikor a pályázatok elbírálásánál közel három éves átfutási idők vannak, akkor mindig úgy dolgozunk, hogy nagyon sokat próbálunk spórolni, rakosgatjuk össze a lego kockákat, de néha-néha az utolsó kockára nagyon sokat kell várni. Mondhatnám a hivatal épületét is, amely fel volt állványozva, amikor lecseréltük a tetőt, és utána mondták a városban, hogy miért nem szigeteltük le, de még nem tudtuk arról a pályázatról, hogy nyer vagy sem, sőt még mindig nem tudjuk. Bízunk benne, hogy sikerülni fog. Valóban igaza van Gelencsér képviselőtársamnak abban, hogy később sokkal nagyobb baj lehet. Most is vannak terveink, hogy mire lehetne használni azt az épületet. Tárgyalási előzmények vannak, tehát amíg nincs semmi konkrétum, addig nem akarok beszélni róla. Bízom benne, hogy ebben az esztendőben erre a fejlesztési kezdeményezésre pont kerül. A jövő évi költségvetést úgy kell tervezni, hogy mindenképpen bele kell tenni ezt a tételt, mert felelősen gondolkodva csak úgy lehet cselekedni ebben a városban, hogy a vagyonunkat megóvjuk.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban további javaslat, hozzászólás nem hangzik el.*

Kérem, aki egyetért az EFOP-1.2.11-16-2017-00052 pályázatról szóló tájékoztató elfogadásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**68/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete az EFOP-1.2.11-16-2017-00052 azonosítószámú Fecskeház Program Újragondolva című projekttel kapcsolatos tájékoztatót elfogadja és a projekt előterjesztésben foglaltak szerinti megvalósításával egyetért és támogatja.

A Képviselő-testület felkéri a polgármestert, hogy a projekt megvalósítása érdekében tegye meg a szükséges intézkedéseket.

**Határidő:** folyamatos

**Felelős:** Baracskai József polgármester

**19. sz. napirendi pont**

**Zalaszentgróti Művészetpártolók Alapítvány támogatása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Civil szervezetek támogatására a polgármesternek van lehetősége a képviselők által megszavazott saját keretéből. Viszont az alapítványok esetében mindenféleképpen képviselő-testületi döntés szükséges. Ezért került most elénk, hogy 100.000 forinttal támogassuk a Zalaszentgróti Művészetpártolók Alapítványát a Pécsett, 2019. május 29-én megrendezett hangversenyre való utazás költségeihez való hozzájárulással. Itt egy kitűnő, tehetséges zalaszentgróti hölgy lépett fel, és nagyon sokan megszerették volna nézni Zalaszentgrótról. Én úgy gondolom, hogy a legjobb helyen van ez a pénz, és nagyon sok sikert kívánunk Puklics Kincsőnek az elkövetkezendőkben is, és reméljük, még nagyon sok élménnyel gazdagítja Zalaszentgrót város lakosságát.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgróti Művészetpártolók Alapítvány támogatásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**69/2019. (V. 30.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalaszentgróti Művészetpártolók Alapítványa (8790, Zalaszentgrót Batthyány L. u. 13.) részére a Pécsett, 2019. május 29-én megrendezésre kerülő hangversenyre való utazás költségeihez 100.000 Ft azaz Egyszázezer Forint támogatást biztosít Zalaszentgrót Város Önkormányzat 2019. évi költségvetésének működési tartaléka terhére.

A Képviselő-testület felhatalmazza a polgármestert a támogatási megállapodás aláírására és felkéri a jegyzőt a szükséges intézkedések megtételére.

Határidő: azonnal

Felelős: Baracskai József polgármester

Dr. Simon Beáta jegyző

**Egyebek**

**Baracskai József:** A májusra tervezett szabadságomat a későbbiek során kívánom igénybe venni. Tájékoztatnám Önöket arról, hogy a Magyar Falu Program kapcsán és a falusi CSOK program kapcsán levelet írtunk Gyopáros Alpár miniszteri biztos úrhoz, melyre megérkezett a válasz. Ebben azt javasolja nekünk, hogy minél hamarabb, az év végén vagy a jövő év elején elindul a Modern Városok Program, és annak kereteiben tudunk támogatást igényelni. A falusi CSOK esetében 5000 fős lakosságszám a határ, ezt a költségvetés tükrében újra gondolják. Ebben az esetben ezek a településrészek is, melyek szervesen elválasztódnak Zalaszentgróttól, gondolok itt Csáfordra, Zalakoppányra, Zalaudvarnokra és Tüskeszentpéterre, kapcsolódjanak be a CSOK-ba.   
  
**Veress János**: Többen megkerestek a Kisfaludy és a Bartók Béla utcából azzal a kérdéssel, hogy az önkormányzat tervezi-e a két utca között meglévő zöldfelületnek az építési telekké alakítását. Ha ez megtörténik, akár bírósághoz is fordulnak az önkormányzattal szemben, tehát mindenképpen szeretnék meg őrizni azt a zöldfelületet és gyermekparkként, játszótérként szeretnék használni. Ha az önkormányzat a továbbiakban hasznosítaná, és megint csak egy olyan helyzet alakulna ki, ami nem biztos, hogy szerencsés, egy ilyen lakossági kérésnek szerintem eleget kell tennünk. Főleg annak tükrében, hogy nemrég nyertük el a Gyermekbarát Település címet, tehát hogyha így próbáljuk magunkat önkormányzatként definiálni, hogy gyermekbarát település vagyunk, akkor azt a zöldfelületet az ott lakó kisgyermekek részére biztosítanunk kell és ténylegesen játszóteret kell kialakítani.

**Baracskai József**: Veress képviselő úr lassan már 5 éve önkormányzati képviselő, itt is van általában az üléseken. A rendezési tervben szerepel csak rendezési terv szinten, hogy megteremtjük a lehetőségét annak, hogy a zöld területnek a felületét csökkentjük azzal, hogy bármi is épül oda, ne korlátozza a lakókat. Engem is többen felhívtak, és megnyugtattam őket. Ugyanakkor már most lehet látni egyébként, hogy akik a zöld terület közvetlen közelében laknak, ott már nagyobb gyermekek vannak, és már nem nagyon használják. De jöttek az unokák, úgyhogy a most megint újból birtokba veszik. Ön is javasolhatja, hogy adjuk el azt a területet, de gondolom Ön is tudja, hogy bármit el akarunk adni, arról a képviselő-testületnek kell dönteni. Úgy gondolom, hogy revitalizálni kellene azt a teret, annál is inkább, hiszen ott van még egy érvényes pályázatunk, amiről szinte nem tudunk semmit, ez a Sport Park kialakítására vonatkozik. Én is beszéltem az ott élőkkel, kapcsolatban vagyok velük, és kértem a segítségüket, mondják el, hogy mit szeretnének oda. Nem lesz a Kisfaludy és a Bartók Béla utca közötti zöldterületből lakott terület, az egy módosítás, egy lehetőség volt arra, hogy ne szoruljunk bele megint a rendezési terv szigorú paragrafusai közé. Egyébként lakóterületek szintjén inkább a Május 1. utca felé kellene fordulnunk, amelynek a tervezéséről sajnálatosan pár évvel ezelőtt lemondott a képviselő-testület. Lakótelkeket a Május 1. utca felé lehet kialakítani, de ott közművesíteni kell. Most a szennyvízhálózat bővítési projekt kapcsán vizsgáljuk a lehetőségét annak, hogy esetleg ki lehetne-e építeni arra, de erről most még nem akarok beszélni.   
  
**Veress János:** Ha már a Május 1. utcáról is esett szó, Gelencsér képviselőtársamnak volt pár évvel ezelőtt az az ötlete, hogy milyen gyönyörű környezetben lehetne ott kialakítani építési telkeket, és én is osztom egyébként ezt a véleményét. Jelenleg a Május 1. utca végén felhalmozásra került építési törmelék található, és most már nem csak építési törmelék lett odahordva, hanem nagyon sok szemét, akár kommunális hulladék is. Mikor rendeződik ott a helyzet? Hogyha építési telkeket alakítanánk ki azon a területen, akkor valószínűleg talajcserére lesz szükség.

**Baracskai József:** Talajcsere Sármelléken kellett a kerozin miatt, de nem vagyok műszaki szakember. Mondtam az előbb, mint önkormányzati képviselő bármilyen terve, javaslata lehet ezzel kapcsolatban. Tenni kell valamit az ellen, hogy illegálisan odahordják a szemetet, fel kell jelenteni őket. A felhalmozott építési törmelék és hulladék el lesz tüntetve onnan. Nyilvánvaló, hogy a vállalkozónak rekultiválnia kell ezt a területet, és utána majd kialakítjuk rajta a telkeket. Ha meglesznek a tervek, közművesítjük az egész területet, azt követően vásárolhatnak telket az igénylők. A telkeket úgy kell kialakítani, hogy legyen egyfelől fa védősáv, egy-egy kisebb park kialakítva, hiszen ez tényleg egy ragyogó környezet lehet.

Kérdések interpellációk nem érkeztek, további hozzászólás hiányában a képviselő-testület a Magyarország helyi önkormányzatairól szóló 2011. évi CLXXXIX. törvény 46. § (2) bekezdése a) pontja lapján zárt ülést tartására tér át.

Kmf.

Baracskai József Dr. Simon Beáta

polgármester jegyző